送王正仲長官
作者：梅堯臣
朝代：宋

paragraphs: 汴渠泝復沿，自可見遲速。
來時遲有糧，去恨速無穀。
有糧安計程，無穀不遑宿。
霜高萬物枯，源水縮溪谷。
黄流半泥沙，勢淺見蹙澳。
千里東歸船，何日下清瀆。
澹澹風雨寒，長汀嚎鴈鶩。
將投孤戍遠，四顧危檣獨。
强語慰妻孥，多虞頼僮僕。
到家秫已收，綴樹橘始熟。
折腰無慙陶，懷遺焉媿陸。
我方羨子行，送望不移目。